
Text rozhodnutia
Súd: Krajský súd Bratislava Spisová značka: 3Co/472/2012 Identifikačné číslo súdneho spisu: 1507229237 Dátum vydania rozhodnutia: 31. 01. 2013 Meno a priezvisko sudcu, VSÚ: JUDr. Mária Šramková ECLI: ECLI:SK:KSBA:2013:1507229237.1 Uznesenie Krajský súd v Bratislave v právnej veci navrhovateľky: E.. J. R., T. Š. XX, T., zastúpenej advokátom Mgr. Petrom Belicom, Konventná 9, Bratislava, proti odporcovi: O.. T. F., T. Š. XX, zastúpenému JUDr. Annou Völgyfyovou, bytom Hnilecká 15, Bratislava, o vyporiadanie bezpodielového spoluvlastníctva manželov, na odvolanie navrhovateľky proti uzneseniu Okresného súdu Bratislava V č.k. 41C/20/2007-174, zo dňa 6. septembra 2012, takto r o z h o d o l : Odvolací súd napadnuté uznesenie súdu prvého stupňa z r u š u j e . o d ô v o d n e n i e : Súd prvého stupňa napadnutým uznesením odňal oslobodenie od súdnych poplatkov priznané navrhovateľke uznesením Okresného súdu Bratislava V č.k. 41C/20/2007-43, zo dňa 12.6.2008. V odôvodnení uviedol, že s prihliadnutím na skutočnosť, že medzi účastníkmi nedošlo k vyriešeniu sporu dohodou a že bude v konaní pokračovať nariadením znaleckého dokazovania, doručil navrhovateľke tlačivo na preukázanie majetkových pomerov za účelom prešetrenia, či pomery pre oslobodenie od súdnych poplatkov trvajú, resp. v akej výške má byť navrhovateľke uložená povinnosť uhradiť preddavok na trovy znaleckého dôkazu. Nakoľko navrhovateľka napriek výzve vyplnené a podpísané tlačivo nepredložila, súd prvého stupňa jej s poukazom na § 138 ods. 5 O.s.p. odňal oslobodenie od súdnych poplatkov. Proti uzneseniu podala navrhovateľka odvolanie, ktorým žiadala napadnuté uznesenie zrušiť a vrátiť vec na ďalšie konanie. Požiadala o odpustenie zmeškania lehoty na preukázanie majetkových pomerov pre účely pokračujúceho oslobodenia od súdnych poplatkov. Mala za to, že pripojené listiny odôvodňujú pokračovanie jej oslobodenia od súdnych poplatkov, nakoľko jej pomery takéto oslobodenie odôvodňujú naďalej. Odvolací súd prejednal odvolanie bez nariadenia pojednávania podľa § 214 ods. 2 O.s.p. a dospel k záveru, že odvolanie je dôvodné. V predmetnej veci súd prvého stupňa uznesením č.k. 41C/20/2007-43 zo dňa 12.6.2008 priznal navrhovateľke oslobodenie od súdnych poplatkov; uznesenie nadobudlo právoplatnosť dňa 12.8.2008. Vychádzal zo žiadosti navrhovateľky zo dňa 5.10.2007, podľa ktorej bola navrhovateľka bez zamestnania, bez evidencie na úrade práce, pričom jej jediným príjmom bolo výživné 7.500,- Sk, ktoré dostávala od odporcu na dcéru Luciu a rodinné prídavky 540,- Sk. Súd prvého stupňa na uvedenom základe mal za to, že u navrhovateľky sú splnené podmienky pre oslobodenie od súdnych poplatkov. Súd prvého stupňa vyzval navrhovateľku dňa 10.7.2012 na vyplnenie a podpísanie tlačiva na preukázanie majetkových pomerov za účelom prešetrenia, či pomery pre priznanie oslobodenia od súdnych poplatkov stále trvajú, resp. v akej výške jej má byť uložená povinnosť uhradiť preddavok na trovy znaleckého dôkazu. Nakoľko navrhovateľka na uvedenú výzvu nereagovala, napadnutým uznesením jej súd prvého stupňa odňal priznané oslobodenie od súdnych poplatkov - pre nepredloženie požadovaného úradného tlačiva na preukázanie majetkových pomerov a nereagovanie na výzvu. Podľa § 138 ods. 5 O.s.p. priznané oslobodenie súd kedykoľvek za konania odníme, prípadne i so spätnou účinnosťou, ak sa do právoplatného skončenia konania ukáže, že pomery účastníka oslobodenie neodôvodňujú, prípadne neodôvodňovali. Predpokladom odňatia priznaného oslobodenia od súdnych poplatkov v zmysle uvedeného ustanovenia je - zmena pomerov u účastníka, ktorému bolo priznané oslobodenie od súdnych poplatkov, pričom v dôsledku tejto zmeny prestáva byť oslobodenie dôvodné, alebo - dodatočné zistenie, že pomery účastníka, ktorému bolo priznané oslobodenie od súdnych poplatkov, boli už v čase priznania oslobodenia iné, než z akých vychádzal súd pri priznaní oslobodenia. Súd prvého stupňa sa v napadnutom uznesení vôbec nezaoberal týmito predpokladmi pre odňatie priznaného oslobodenia, keď priznané oslobodenie od súdnych poplatkov odňal len na základe skutočnosti, že navrhovateľka napriek výzve nepreukázala svoje aktuálne pomery. Nemal za preukázanú ani zmenu pomerov u navrhovateľky, v dôsledku ktorej by prestalo byť oslobodenie dôvodné, a nemal za preukázanú ani skutočnosť, že pomery navrhovateľky boli v čase priznania oslobodenia iné, než z akých vychádzal pri priznaní oslobodenia. Odvolací súd preto napadnuté uznesenie súdu prvého stupňa v zmysle § 221 ods. 1 písm. i) O.s.p. zrušil. Odvolací súd záverom k poznámke v predkladacej správe ohľadom skutočnosti, že navrhovateľka je dobrovoľne nezamestnaná a preto nespĺňa podmienky oslobodenia uvádza, že práve súd prvého stupňa pri priznaní oslobodenia od súdnych poplatkov uznesením č.k. 41C/20/2007-43 zo dňa 12.6.2008 vychádzal zo skutočnosti, že navrhovateľka je bez zamestnania a bez evidencie na úrade práce. Samotnú skutočnosť, že navrhovateľka je v súčasnosti dobrovoľne nezamestnaná, potom nemožno považovať za zmenu pomerov v zmysle § 138 ods. 5 O.s.p., ktorá by odôvodňovala odňatie priznaného oslobodenia. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné.

